## Odluka o sanaciji i restrukturiranju Dubrovačke banke d.d. Dubrovnik (II)

### NN 11/1999 (3.2.1999.), Odluka o sanaciji i restrukturiranju Dubrovačke banke d.d. Dubrovnik (II)

# **VLADA REPUBLIKE HRVATSKE**

Na temelju odredbe članka 11. Zakona o sanaciji i restrukturiranju banaka
("Narodne novine", broj 44/94), članka 90. Zakona o bankama ("Narodne novine",
broj 161/98), Vlada Republike Hrvatske je na sjednici održanoj 28. siječnja
1999. godine, donijela

## **ODLUKU**

### **O SANACIJI I RESTRUKTURIRANJU DUBROVAČKE BANKE D.D. DUBROVNIK (II)**

I.

Utvrđuje se poseban državni interes za provođenje postupka sanacije
Dubrovačke banke d.d. Dubrovnik kao ključnog čimbenika, sprječavanja narušavanja
stabilnosti ukupnog financijskog sustava države.

Od dana stupanja na snagu ove Odluke, postupak sanacije i restrukturiranja
Dubrovačke banke d.d. Dubrovnik provodi se prema odredbama ove Odluke.

Danom stupanja na snagu ove Odluke prestaje važiti Odluka o sanaciji
i restrukturiranju Dubrovačke banke d.d. Dubrovnik ("Narodne novine", broj
56/98).

Pravni učinci Odluke o sanaciji i restrukturiranju Dubrovačke banke
d.d. Dubrovnik ("Narodne novine", broj 56/98) ostaju na snazi.

Postupak sanacije i restrukturiranja banke provodi Državna agencija
za sanaciju i restrukturiranje banaka (u daljnjem tekstu: Agencija) u skladu
sa Zakonom o sanaciji i restrukturiranju banaka i Zakonom o Državnoj agenciji
za osiguranje štednih uloga i sanaciju banaka ("Narodne novine", broj 44/94
i 79/98).

II.

Utvrđuje se da jamstveni kapital Banke na dan 30. rujna 1998. godine
iznosi 117,4 milijuna kuna.

III.

Rizični plasmani Banke iznose 6.336,7 milijuna kuna, a u njima su sadržani
potencijalni gubici Banke u iznosu od 3.498,3 milijuna kuna.

IV.

Iznos potencijalnih gubitaka Banke koji se otpisuju na teret dijela
posebnih rezervi Banke za osiguranje od potencijalnih gubitaka koji nije
sadržan u jamstvenom kapitalu Banke iznosi 1.965,6 milijuna kuna.

V.

Potencijalni gubici Banke koji se otpisuju na teret jamstvenog kapitala
Banke iznose 117,4 milijuna kuna.

VI.

Potencijalni gubici koji se nisu mogli otpisati na teret jamstvenog
kapitala Banke iznose 1.415,3 milijuna kuna.

VII.

Rizični plasmani Banke u kojima su sadržani potencijalni gubici Banke
u iznosu od 3.356 milijuna kuna, a u kojima su sadržana sva potraživanja
prema komintentima Banke klasificirana u skupini rizika "E" prema Odluci
Hrvatske narodne banke o načinu raspoređivanja rizične aktive i odgovarajućih
izvanbilančnih stavki banaka i štedionica, prenose se na Agenciju.

VIII.

Agencija će za sanaciju Banke izdati obveznice u ukupnom iznosu od 2.601,8
milijuna kuna od čega iznos od 1.415,3 milijuna kuna u visini potencijalnih
gubitaka koji se nisu mogli otpisati na teret jamstvenog kapitala Banke,
a iznos od 185 milijuna kuna za neophodno potrebnu početnu dokapitalizaciju
Banke.

Obveznice u iznosu od 1.001,5 milijuna kuna sukladno Odluci o sanaciji
i restrukturiranju Dubrovačke banke d.d. Dubrovnik ("Narodne novine", broj
56/98), izdaju se kao obveznice serije "A" uz valutnu klauzulu - protuvrijednost
u DEM po srednjem tečaju Hrvatske narodne banke na dan 31. prosinca 1997.
godine sa 6% kamata i rokom dospijeća od 10 godina koja se isplaćuje svakih
šest mjeseci i to 15. svibnja i 15. studenoga tako da prvi anuitet dospijeva
15. svibnja 1998., a zadnji 15. studenoga 2008. godine.

Ovom Odlukom izdaju se obveznice u iznosu od 1.600,3 milijuna kuna kao
obveznice serije "B" uz valutnu klauzulu - protuvrijednost u EURU po srednjem
tečaju Hrvatske narodne banke na dan donošenja ove Odluke sa 7% kamata
i rokom dospijeća od 10 godina koja se isplaćuje svakih šest mjeseci i
to 15. svibnja i 15. studenoga tako da prvi anuitet dospijeva 15. svibnja
1999. a zadnji 15. studenoga 2008. godine.

IX.

Agencija može otkupljivati obveznice iz točke VIII. ove Odluke i prije
roka dospijeća radi osiguranja sredstava za ispunjavanje obveza Banke.

X.

Nova početna bilanca Banke izradit će se sa stanjem na dan 30. rujna
1998. godine.

XI.

Ova Odluka stupa na snagu danom objave u "Narodnim novinama".

Klasa: 450-02/98-01/04
Urbroj: 5030115-99-1
Zagreb, 28. siječnja 1999.

Predsjednik
**mr. Zlatko Mateša,** v. r.

Odluka, NN 11/1999-262